ลูกค้าแห่ใช้ส่วนลดบัตรเครดิต
บัตรเครดิตจับมือพันธมิตรหนุนยอดขายช่วงเศรษฐกิจซบ ผู้บริโภคเน้นใช้จ่ายคุ้มค่า
6 ก.พ. 2559

บัตรเครดิตจับมือพันธมิตรหนุนยอดขายช่วงเศรษฐกิจซบ ผู้บริโภคเน้นใช้จ่ายคุ้มค่า
นางพิทยา วรปัญญาสกุล รองประธานเจ้าหน้าที่บริหาร ธุรกิจบัตรเครดิต บริษัท บัตรกรุงไทย (เคทีซี) เปิดเผยว่า การทำโปรโมชั่นร่วมกับพันธมิตรยังเป็นสิ่งจำเป็น เพื่อกระตุ้นยอดขายสินค้าและยอดการใช้จ่ายผ่านบัตร ในช่วงที่เศรษฐกิจซบเซาผู้บริโภคต้องการให้การใช้จ่ายเงินเป็นไปอย่างคุ้มค่าที่สุด จึงต้องมีรายการส่งเสริมการขายอย่างต่อเนื่อง
ทั้งนี้ โปรโมชั่นคะแนนแทนส่วนลด ในวันธรรมดา 12% และวันเสาร์-อาทิตย์ 15% ได้รับการตอบรับที่ดีมาก จึงขยายโปรโมชั่นส่วนลด 15% ในถึงวันศุกร์ซึ่งเป็นวันที่คนชอบช็อปปิ้งด้วย นอกจากนี้ โปรโมชั่นแบ่งชำระ ที่ร้านค้าพันธมิตรส่วนใหญ่พร้อมที่จะลดกำไรเพื่อให้มีโปรโมชั่นนี้ ทำให้สัดส่วนการผ่อนชำระเพิ่มขึ้นเรื่อยๆ
“ปี 2558 โตได้ 13% ไม่ได้ตามเป้า 15% แต่ถือว่ายังน่าพอใจ ส่วนในปีนี้เริ่มเดือนแรกโมเมนตัมการใช้จ่ายยังดีอยู่ ต่อเนื่องมาจากปลายปีที่แล้ว จากปกติแล้วเดือน ม.ค. เทรนด์จะลง เชื่อว่าหากทำตลาดต่อเนื่องทั้งร้านค้าและโปรโมชั่นบัตรเครดิต ยอดขายยังมีโอกาสขยายตัวได้อยู่ แม้ว่าเศรษฐกิจจะฟื้นตัวช้า” นางพิทยา กล่าว
นางพิทยา กล่าวว่า การส่งเสริมการขายในช่วงเศรษฐกิจดีกับเศรษฐกิจซบเซา มีรายละเอียดต่างกัน โดยช่วงเศรษฐกิจไม่ดี จะกระทบกับคนกลุ่มชั้นล่างซึ่งเป็นฐานลูกค้าใหญ่ของเคทีซี จึงต้องขยันทำแคมเปญที่เกี่ยวกับการใช้จ่ายชีวิตประจำวัน เช่น เติมน้ำมัน หรือซูเปอร์มาร์เก็ต ที่ลูกค้าจำเป็นต้องใช้ ให้เลือกใช้บัตรของเรา
ขณะที่คนกลุ่มชั้นบนยังมีกำลังซื้อแม้เศรษฐกิจไม่ดี แต่อาจจะไม่มีอารมณ์ ส่วนนี้ต้องเน้นเรื่องไลฟ์สไตล์ที่ยังพอดึงดูดได้ แต่ต้องมีความคุ้มค่าด้วย เช่น การท่องเที่ยว ซึ่งมักเป็นหมวดที่เติบโตเหนือค่าเฉลี่ย โดยปีที่แล้วเติบโตได้ 18% แต่รูปแบบจากซื้อทัวร์ เปลี่ยนเป็นเที่ยวเอง จองตั๋วโลว์คอสต์แอร์ไลน์ เน้นสะดวกและประหยัด
“ในช่วงที่เศรษฐกิจดี ผู้บริโภคมักจะกล้าซื้อของแพง และของฟุ่มเฟือยได้บ้าง สามารถทำการตลาดได้เต็มที่ ขณะที่โปรโมชั่นการผ่อนชำระมีความจำเป็นน้อยลง” นางพิทยา กล่าว